Najprije je na sastanku Gradskog vijeća Splita vijećnik nezavisne liste Most Josip Markotić upozorio kako je poznati splitski znanstvenik dr. Ivica Puljak viđen kako po splitskim školama djeci drži predavanja iz fizike. ‘Veliki broj roditelja zamolio me da progovorim o ovoj temi, a o tome možemo čitati i u novinama’, zavapio je Markotić, ‘o predavanjima profesora Puljka po hrvatskim školama, koji mimo znanja ravnatelja djeci bez sposobnosti kritičnog mišljenja nameće stav da Boga nema, i da je to u skladu sa znanstvenim činjenicama!’

Onda su katolički aktivisti iz inicijative Četrdeset dana za život stali na vrata splitske Klinike za ženske bolesti i porode, montirali tamo srebrnu relikviju s komadom tkanine natopljenom krvlju sv. Ivana Pavla II ., pa mrmoreći molitve stali odgovarati žene od pobačaja i medicinski potpomognute oplodnje, najvećih zala današnjice.

Onda je u Splitu održan najmasovniji hrvatski prosvjed protiv ratifikacije Istanbulske konvencije o sprječavanju nasilja nad ženama, na kojemu su se prosvjedu protiv bjelosvjetskih transvestita, pedera i pedofila pridružili i razigrani fratri, što su – točno pred vratima franjevačkog samostana u kojemu se upravo vodi istraga zbog pedofilske afere – zajedno s časnim sestrama plesali kolo, dok je jedan od njih objašnjavao nacionalnoj televiziji kako ćemo ‘postati robovi’, jer će ‘Istanbulska konvencija dovesti žene koje će biti nad Saborom’ i ‘zapovijedati što će se raditi’.

Onda je dr. Bernard Kaić iz Hrvatskog zavoda za javno zdravstvo iznio najnovije podatke o procijepljenosti predškolske djece u Hrvatskoj, objavivši kako je uvjerljivo najgora situacija u Dalmaciji, gdje se postotak djece cijepljene protiv ospica kreće od očajnih 78 posto u Splitu, do katastrofalnih četrdeset posto u slavnom Dubrovniku: zahvaljujući naporima tamošnje aktivistice Helene Begenišić Schlachter, koja roditelje cijepljene djece upozorava na autizam, a autizam liječi izbjeljivačem za tkanine, u Dubrovačko-neretvanskoj županiji prošle je godine necijepljeno ostalo gotovo šest i pol hiljada djece.

Onda je portal Dalmacija danas objavio efektnu fotografiju jednog primoštenskog amatera koji je sa svoje terase snimio talijansku obalu, pa se među čitateljima razvila živa polemika kako je moguće iz Primoštena vidjeti Italiju ako je Zemlja okrugla, pa je portal raspisao anketu na koju se odazvalo nekoliko hiljada Dalmatinaca, pa se njih gotovo četrdeset posto izjasnilo čvrstog uvjerenja kako je Zemlja ravna ploča.

Onda je splitska udruga Istinom protiv laži Državnom odvjetništvu u Splitu podnijela kaznenu prijavu protiv predsjednice Republike, premijera, ministra obrane i ministra okoliša te ravnateljice Državnog hidrometeorološkog zavoda ‘zbog sudioništva u genocidu nad hrvatskim narodom i trovanja chemtrailsima’, iako su ‘već dugo vremena upozoravani na kontinuirani aerosolni napad na atmosferu i globalni napad klimatskim inženjeringom i menadžmentom solarne radijacije, čiji programi razaraju Zemljine sisteme za održavanje života’.

Onda su nekidan stanovnici Debeljaka u općini Sukošan kraj Zadra gotovo linčovali bivšu ravnateljicu Državnog hidrometeorološkog zavoda Natašu Strelec, voditeljicu projekta Metmonica, koja im je na sastanku u mjesnoj osnovnoj pokušala objasniti da se ne trebaju bojati meteorološkog radara predviđenog u njihovom mjestu i da je Dalmacija posljednji kutak Europe nepokriven kontinuiranim meteorološkim radarskim mjerenjima, ali mještani su u paničnom strahu od radioaktivnih zračenja odbili bilo kakav razgovor, zatraživši od načelnika općine referendum o postavljanju radara.

Onda je počela turistička sezona i milijuni veselih stranaca sa selfie-štapovima i bočicama izvorske vode nagrnuli su u sunčanu Dalmaciju, vedru, šarenu i bučnu mediteransku arkadiju otvorenu za ljude svih Instagram i Twitter profila. Koji, eto, nikad neće znati koliko su u tih par dana bezbrižnog odmora bili blizu smrtnoj opasnosti od zračenja meteoroloških radara, zaprašivanja chemtrailsima, aerosolnih napada i menadžmenta solarne radijacije, Istanbulske konvencije, pedera, pedofila, transvestita, emancipiranih žena i ginekologa, farmaceutske industrije, vakcina što uzrokuju autizam, doktora što djecu cijepe znakom zvijeri i profesora što ih podučavaju da nema Boga.

‘Mediteran kakav je nekad bio’, dozivao je nekad poznati slogan hrvatskog Ministarstva turizma, što bi se danas mogao prevesti kao poziv strancima da posjete Dalmaciju prije nego što u nju stignu humanizam, renesansa, osamnaesto stoljeće i prosvjetiteljstvo. Makar bi to, po duši govoreći, bilo malo i nepošteno prema Dalmaciji, koja je nekad – u ono vrijeme kad Mediteran nije bio tek egzotična srednjovjekovna vukojebina dušu dala za Instagram i Igre prijestolja – i sama bila kolijevkom hrvatske pismenosti, kulture i znanosti.

Profesori po Splitu 2018. godine uče djecu fiziku i ostale bezbožne prirodne znanosti? Još prije četiri stotine godina jedan takav, Markantun de Dominis se zvao, bio je sâm nadbiskup Splita, teolog koji je svijet istraživao u laboratoriju i prvi Hrvat što je doktorirao na Cambridgeu, jedan od najznačajnijih fizičara svog vremena, kojega je citirao i veliki Isaac Newton!

Žene se umjesto molitvi i zagovoru sv. Ivana Pavla obraćaju doktorima? Još prije pet stotina godina, u vrijeme kad cijela sjeverna Hrvatska nije imala nijednog jedinog školovanog liječnika, u Dalmaciji je već postojao institut moderne bolnice, a dalmatinski su doktori, od Federika Grisogona do Matije Vlačića, predavali medicinu na europskim sveučilištima! Splićani ustaju protiv Istanbulske konvencije? U jednom od rijetkih drevnih europskih gradova, ako ne i jedinom, koji nije spaljivao vještice i u kojemu je kroz cijelu povijest spaljena samo jedna žena, Narodna ženska zadruga kao zametak feminističkog pokreta osnovana je još prije stotinu godina, taman 1918!

U Dubrovniku cjepivima ubijaju djecu? Isti taj Dubrovnik je prije gotovo sedamsto pedeset godina prvi u svijetu uveo karantenu kao protuepidemijsku mjeru, a dubrovački je liječnik Luko Stulić još 1801. prvi u Hrvatskoj uveo cijepljenje protiv boginja, napisavši čak i latinsku elegijsku poemu ’Vakcinacija’! Uče nas da je Zemlja okrugla? Ajde?! Čuveni dubrovački fizičar Marin Getaldić, što se dopisivao s Galileom Galilejom i družio s Françoisom Vièteom, ocem moderne algebre, Zemljin je obujam izračunao još prije četiri stoljeća, a samo stoljeće kasnije njegov još poznatiji kolega Ruđer Bošković vršio je precizna geodetska mjerenja meridijanskih lukova i izračunao opseg Zemlje točno u metar!

Mračne sile truju nas chemtrailsima i solarnom radijacijom? Rečeni je Ruđer Bošković Sunčeve pjege i gustoću solarne svjetlosti detaljno istraživao i mjerio još prije gotovo tri stotine godina! Ubijaju nas meteorološkim radarima? Prva precizna meteorološka mjerenja u Hrvatskoj započeta su davne 1851. u Dubrovniku, a otac hrvatske meteorologije zvao se Herman Dalmatin i prve meteorološke rasprave u Hrvata pisao je još prije devet stotina godina! I još stigao prvi u svijetu prevesti Kur’an na latinski.

To je, eto, ‘Mediteran kakav je nekad bio’. Uzbudljiva, živa, šarena i bučna košnica pameti, iz koje mladi znanstvenici obilaze europske dvorove i sveučilišta, gutaju i prevode nova znanja, dopisuju se i druže s najvećim umovima svoga vremena, proučavaju prirodne sile, istražuju svemirska i ljudska tijela, konstruiraju mehaničke strojeve i mjerne instrumente, pišu na latinskom debele rasprave i elegijske poeme, liječe, podučavaju i prosvjetljuju neuki puk, uvodeći ga u novo doba.

Takva je, eto, Dalmacija četiristo, petsto ili samo stotinu godina kasnije, u vrijeme kad cjelokupno historijsko ljudsko znanje nosimo u futroli za mobitel, postala egzotična srednjovjekovna vukojebina taman po mjeri Igara prijestolja, Instagrama i inkvizicije, koja na trgovima nazvanim po najvećim umovima prošlosti priprema lomače za vještice, ginekologe, meteorologe i – najgore od svih – profesore fizike.

Jasno, izvan turističke sezone.